text: Tunnel under Lillebælt skal undersøges 
  05 november 2011 kl. 10.48
  Inden der bliver talt videre om en tredje Lillebæltsbro skal mulighederne for en tunnel først undersøges.
  Det er langt fra alle, der er begejstrede over udsigten til to Lillebæltsbroer lige ved siden af hinanden.
  I hvert fald ikke i Fredericia Byråd. De seks kommuner bag foreningen Trekantområdet har ellers tidligere meldt ud, at de vil kæmpe for en parallelbro ved siden af den nuværende Ny Lillebæltsbro. 
  Men nu trækker to partier i Fredericia Byråd i håndbremsen og vil først have undersøgt mulighederne for en tunnel. 
  - En tunnelløsning vil utvivlsomt være det bedste, hvis man tænker på støj. Men nu gælder det i første om gang om at få det undersøgt, siger Ivan Toftgård byrådsmedlem for SF. 
  Borgergruppens enlige byrådsmedlem Mads Lund tilføjer. 
  - Man beder jo ikke om at få lavet en undersøgelse af en tunnel, hvis ikke det er den løsning byrådet ønsker, siger han. 
  Borgmester Thomas Banke er stadig fortaler for en parallelbro, men er gået med til at undersøge en tunnelløsning. Han understreger dog, at det vigtigste er, at samtlige 22 kommuner i Region Syddanmark taler med samme stemme. 
  Kommunerne skal mødes på onsdag, her vil repræsentanterne fra Fredericia Kommune forslå, at mulighederne for en tunnelløsning først undersøges. 
  - Jeg kan ikke se, hvad de øvrige kommuner kan have imod, at vi sikrer vores borgere mod en infernalsk larm. 
  Borgmester Thomas Banke minder om, at det er et mindretal i byrådet, der er imod en ekstra bro.
  